Enska hugtakið Value at Risk , skammstafað VAR , hefur verið þýtt á íslensku sem fé í húfi eða áhættuvirði . Hér verður notuð þýðingin fé í húfi . Með fé í húfi er átt við hve mikið er talið að virði tiltekins eignasafns geti rýrnað á tilteknu tímabili undir eðlilegum kringumstæðum , það er þannig að tiltölulega litlar líkur séu á því að virði safnsins rýrni um meira en þetta . Til dæmis gæti það verið mat manna að einungis séu 5% líkur á því að verðsveiflur á hlutabréfamörkuðum verði til þess að ákveðinn hlutabréfasjóður rýrni að verðgildi um meira en 100 milljónir króna á næsta sólarhring . Miðað við þessar líkur , 5% , og þetta tímabil , einn sólarhring , er því hægt að segja að fé í húfi sé 100 milljónir króna . Vegna þess að 5% eru einn tuttugasti þá þýðir þetta líka að talið er að tuttugasta hvern dag að jafnaði muni sjóðurinn rýrna um 100 milljónir króna eða meira . Í öðrum sjóði kynni áhættan til dæmis að vera talin meiri þannig að krónutala sem skilgreind er á sama hátt væri þar metin sem 500 milljónir . Einnig er auðvitað hægt að velja aðrar líkur og annað tímabil til viðmiðunar . Til dæmis gætu verið 1% líkur á því að sjóðurinn rýrnaði um meira en 500 milljónir króna á sólarhring eða 5% líkur á því að sjóðurinn rýrnaði um meira en 300 milljónir króna á viku . Aðrar krónutölur mundu svo gilda um aðra sjóði eins og áður . Reikningarnir að baki þessum tölum geta verið talsvert flóknir og auðvitað því flóknari sem eignasafnið verður fjölbreyttara . Þannig þarf að taka tillit til sveiflna á gjaldeyrismörkuðum sé um eignir eða skuldir í mismunandi gjaldmiðlum að ræða . Ef skuldabréf eru meðal eigna þarf að meta líkur á því að skuldunauturinn standi ekki við skuldbindingar sínar og svo framvegis . Svona útreikningar eru talsvert notaðir , bæði hérlendis og erlendis . Sérstaklega er algengt að styðjast við þá í fjármálafyrirtækjum til að fá mat á það hve mikla áhættu þau eða einstakir viðskiptavinir þeirra taka hverju sinni . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .